หอการค้าไทยฯ แนะผู้ประกอบการยกระดับมาตรฐานความปลอดภัยเดินหน้าเศรษฐกิจไทยวิถีใหม่อย่างยั่งยืน พร้อมเปิดแพลตฟอร์ม Thai.care
หอการค้าไทยฯ แนะผู้ประกอบการยกระดับมาตรฐานความปลอดภัยเดินหน้าเศรษฐกิจไทยวิถีใหม่อย่างยั่งยืน พร้อมเปิดแพลตฟอร์ม Thai.care  นายกลินท์ สารสิน ประธานกรรมการหอการค้าไทย และสภาหอการค้าแห่งประเทศไทย กล่าวในการสัมมนาออนไลน์ “New Normal ธุรกิจไทย ฝ่าวิกฤติโควิด-19” ร่วมกับหน่วยงานภาคสาธารณสุข ภาควิชาการและภาคประชาสังคม โดยประเมินว่าการแพร่ระบาดของโรคโควิด-19 จะกระทบต่อจีดีพี โลกประมาณร้อยละ 6.4-9.7 หรือสูญเสียเม็ดเงินราว 5.8 -8.8 ล้านล้านเหรียญดอลล่าสหรัฐ ส่วนของผลกระทบที่ประเทศไทยได้รับในช่วง 1-2 เดือนที่ผ่านมา คาดว่าจะมีคนตกงานประมาณ 7 ล้านคน และหากสถานการณ์ยืดเยื้อต่อเนื่องไปอีก 3-4 เดือนคาดว่าจะมีคนตกงานไม่ต่ำกว่า 10 ล้านคน แต่จากการที่รัฐบาลผ่อนปรนระยะ 2 ให้ธุรกิจบางประเภทเปิดให้บริการได้ เชื่อว่าจะส่งผลดี ดังนั้นมองว่าภาคธุรกิจควรใช้ช่วงโอกาสนี้ ยกระดับมาตรฐานการบริการของธุรกิจในประเทศไทย เพราะการดำเนินธุรกิจต่อจากนี้จะเน้นบริบทใหม่ที่ให้ความสำคัญเรื่องคุณภาพ สร้างความแตกต่าง การปรับเปลี่ยนรูปแบบสินค้า ให้ความสำคัญกับความปลอดภัย เพื่อสร้างความโดดเด่นและความมั่นใจให้กับทั้งคนไทยและต่างประเทศนายกลินท์  กล่าวเพิ่มเติมว่า นอกจากการทำงานในเชิงรุกของหอการค้าไทยฯ ที่ได้จัดกระบวนการเพื่อสร้างการมีส่วนร่วมในการกำหนดมาตรการของสถานประกอบการแต่ละประเภทอย่างเหมาะสม ตามมาตรการคลายล็อคดาวน์ของรัฐบาลในแต่ละเฟส รวมทั้งแนวทางการป้องกันความเสี่ยงของสถานประกอบการ โดยได้มีการประเมินความเสี่ยงในแต่ละด้าน รวมถึงการร่วมกันพัฒนาแพลตฟอร์มไทยแคร์ เพื่อช่วยในการสื่อสารและสร้างความเข้าใจระหว่างผู้ประกอบการร้านค้าและผู้ใช้บริการ โดยพัฒนามาจากแนวคิด “คนไทยร่วมกันแคร์” ซึ่งเป็นการประสานพลัง 3 แคร์ ได้แก่ ร้านค้าแคร์  ลูกค้าแคร์ และสังคมแคร์ ซึ่งจะช่วยสนับสนุนผู้ประกอบการ ร้านค้า และประชาชน รวมไปถึงกระบวนการเปิดเมืองที่รัฐบาลกำลังขับเคลื่อนให้เป็นไปอย่างมีประสิทธิภาพ